ลุ้น! เฟส 5 “คนละครึ่ง” คลังรอประเมินจัดเก็บรายได้ เม.ย. 65
ปลัดกระทรวงการคลัง เปิดเผยอยู่ระหว่างพิจารณาออกมาตรการคนละครึ่งเฟส 5 คาดมีความชัดเจน 15 พ.ค.นี้ หลังรอดูผลการจัดเก็บรายได้เดือน เม.ย. เพื่อหาแหล่งเงินทุนมาขับเคลื่อนโครงการ
ปลัดกระทรวงการคลัง เปิดเผยอยู่ระหว่างพิจารณาออกมาตรการคนละครึ่งเฟส 5 คาดมีความชัดเจน 15 พ.ค.นี้ หลังรอดูผลการจัดเก็บรายได้เดือน เม.ย. เพื่อหาแหล่งเงินทุนมาขับเคลื่อนโครงการ
12 พ.ค. 2565

นายกฤษฏา จีนะวิจารณะ ปลัดกระทรวงการคลัง เปิดเผยว่า กระทรวงคลังอยู่ระหว่างพิจารณาออกมาตรการคนละครึ่งเฟส 5 ตามนโยบายของ พล.อ.ประยุทธ์ จันทร์โอชา นายกรัฐมนตรี และ นายอาคม เติมพิทยาไพสิฐ รัฐมนตรีว่าการกระทรวงการคลัง คาดว่าจะได้ข้อสรุปในเร็ว ๆ นี้ โดยขณะนี้อยู่ระหว่างการพิจารณารายละเอียด โดยเฉพาะการจัดการงบประมาณมาอุดหนุนโครงการ ซึ่งกระทรวงคลังจะต้องขอประเมินการจัดเก็บรายได้ และผลกระทบต่อฐานะการคลังให้ชัดเจนอีกครั้ง
ทั้งนี้ การใช้เงินในโครงการคนละครึ่งเฟส 5 จะมาจากพระราชกำหนดให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโควิด-19 วงเงิน 5 แสนล้านบาท ซึ่งขณะนี้เหลือ 70,000 ล้านบาท แต่จะเพียงพอ หรือ จำเป็นต้องมีการกู้มาใช้เพิ่มเติมหรือไม่ จะต้องประเมินการจัดเก็บรายได้รัฐบาลในเดือนเมษายน ที่จะมีความชัดเจนหลังวันที่ 15 พฤษภาคมนี้ จึงจะเห็นแนวโน้มการจัดเก็บรายได้ทั้งปีงบประมาณ 2565 ถ้าเกินเป้าก็ยังมีช่องว่างในการทำนโยบายอยู่
ส่วนการต่ออายุการลดภาษีสรรพสามิตจากน้ำมันดีเซล นายกฤษฏา เปิดเผยว่า ขณะนี้ยังเหลือเวลาพิจารณาถึงวันที่ 20 พฤษภาคมนี้ แต่ยืนยันว่า กระทรวงการคลังมีนโยบายช่วยเหลือแน่นอน ทั้งการขยายอายุลดภาษีสรรพสามิตน้ำมันดีเซลออกไป หรือ จะมีการลดภาษีอื่นๆเพิ่มเติม ส่วนจะเลือกใช้แนวทางใดคงต้องขอพิจารณาอีกครั้ง แต่ทั้งนี้ การลดสรรพสามิตน้ำมันดีเซลต่อไปยังสามารถทำได้ แต่อาจจะกระทบกับฐานะการคลังทั้งปี